*Kitos reikšmės – Antis (reikšmės).*

|  |
| --- |
| Antis |
|  
Antis „Sostinės dienose" 2008 m. |
| Biografija |
| Kilmė | Kaunas, Lietuva |
| Žanrai | New wave, Art rock, Ska, Post-punk (ankstyvasis periodas), Pop rock, Synthpop (2013-2016), Industrial rock (2013-2016) |
| Aktyvumo metai | 1984–1990, 1996, 2003, 2005, 2007-2016 |
| Įrašų kompanija | M.P.3, Zona Records, Melodija |
| Svetainė | antis.lt |
| Nariai |
| Algirdas Kaušpėdas, Vaclovas Augustinas, Gintautas Rakauskas, Arūnas Blūšius, Gediminas Simniškis, Linas Būda |
| Buvę nariai |
| Petras Ubartas, Pavelas Kovaliovas, Andrėjus Smechnovas, Gediminas Jurevičius, Arūnas Poliviauskas, Dalius Cijūnėlis, Gintautas Kažemėkas, Artūras Luckus, Vytautas Kubilius, Gediminas Simniškis |

**„Antis"** – Lietuvos roko grupė, Algirdo Kaušpėdo suburta architektų vakarėliui (pirmas koncertas – 1984 m. gruodžio 31 d.), „Antis" greitai tapo svarbiu reiškiniu Lietuvos roko ir Atgimimo istorijoje.

Istorija
--------

Pirmojo „Anties" albumo viršelis
Grupės „Antis" pasirodymas per pirmąjį Roko maršą Vilniuje, 1987 m.
Po festivalio „Lituanica '86" ir muzikinio filmo **„Kažkas atsitiko"** „Antis" išpopuliarėjo Lietuvoje, vėliau ir TSRS. Pasiskelbę perestroikos grupe, padėjo Sąjūdžiui, dalyvavo Roko maršuose per Lietuvą, daug koncertavo Vakarų Europoje (Vokietijoje, Prancūzijoje, Italijoje, Austrijoje) ir JAV, kur dalyvavo Niujorko *„New Music Seminar"*. 1989 metais grupė dalyvavo *„Festival Interceltique de Lorient"* Prancūzijoje, kuriame pasirodė vietoj į festivalį neatvykusios tuo metu neseniai susibūrusios airių grupės *„The Cranberries"*.

Aktualiais tekstais pasižyminti grupė savo dainose pašiepė sovietinį režimą, biurokratiją, miesčioniškumą. Šias idėjas pabrėžė teatralizuoti koncertai ir *Algirdo Kaušpėdo* monstriškas įvaizdis. Savo muzikoje „Antis" sujungė naujosios bangos energiją ir kritiškumą su artroko ir džiazroko muzikinėmis idėjomis.

Vizualinį grupės įvaizdį suformavo kino „Kažkas atsitiko" kūrėjai, dailininkas Gailius Kličius. Pirmoji grupės sudėtis buvo beveik vien architektai, vėliau daugumą narių laipsniškai pakeitė profesionalūs muzikantai. Grupė išsiskirstė po 1990 m. lapkričio mėn. turo po JAV A. Kaušpėdo iniciatyva.

Grupė su koncertais sugrįžo tris kartus:

* 1996 m. liepos-rugpjūčio mėn. festivaliui *„Roko maršas per Lietuvą '96"* (koncertai Klaipėdoje, Kaune ir Vilniuje). Kadangi grupės sudėtis buvo neoriginali, oficialiai grupė vadinosi *Jungtinis „Anties" orkestras*. Koncertas Vilniuje buvo nufilmuotas LNK ir „LNK Records" išleistas videokasetėje **„Paskutinis legendinės grupės koncertas")**;

* 2003 m. spalio-gruodžio mėn. trims koncertams (Forum Palace, LNK studijoje bei Vilniaus koncertų ir sporto rūmuose). 2003-12-12 koncerto vaizdo įrašas išleistas DVD **„Gyva"**;

* 2005 m. gegužės mėn. vienam trumpam koncertui, kuriame pristatė DVD „Gyva".

Pilnai „Antis" atsikūrė po septyniolikos metų. 2007 lapkritį grupės muzikantai įrašė albumo **„Ančių dainos"** kūrinius. Šis albumas prekyboje pasirodė gruodžio viduryje ir, padovanojęs hitus *„Mes rimti!"*, *„Buržujus"*, *„Auksinis Buda"* ir *„Girtuoklis"*, tapo sėkmingiausiu „Anties" diskografijoje. Albumas parduotas 7 000 vienetų tiražu.

Sugrįžimo albumą „Antis" pristatė trimis koncertais Vilniuje „Forum Palace" rūmuose ir koncertų turu per Lietuvą. Baigiamasis šio turo koncertas, kurį 2008 metų rugsėjo 7 dieną Vilniuje Katedros aikštėje stebėjo 30 000 žiūrovų, yra išleistas DVD plokštelėje **„Rugpjūčio 33"**.

2009 metų sausio mėnesį „Antis" laimėjo *Metų veteranų* prizą *„Radiocentro" muzikos apdovanojimuose*, kuriuose atliko penkias savo dainas, ir pradėjo darbus prie savo naujo projekto, skirto paminėti grupės 25-metį. Metų pabaigoje grupė muzikos gerbėjams padovanojo muzikinę utopiją ir naują kompaktinę plokštelę **„Zuikis Pleibojus"**. 2010 metų pradžioje grupė išleido „Zuikio Pleibojaus" vinilo plokštelę, tapusią pirmąja po keliolikos metų pertraukos nauja lietuviška populiariosios muzikos vinilo plokštele, o metų pabaigoje pakvietė į baigiamuosius muzikinės utopijos spektaklius.

2013 metais grupė su nauja programa koncertavo didžiausiuose šalies festivaliuose ir metų pabaigoje išleido albumą **„Baisiai džiugu!"** (2CD), taip pat koncertinį albumą „2xANTIS" (2CD+DVD). Radijo stotis pasiekė naujos dainos *„Žaislas"* bei *„Muzika"* (pastarajai grupė išleido koncertinį vaizdo klipą), o muzikos apdovanojimuose M.A.M.A. „Antis" laimėjo metų roko/alternatyvos nominacijoje bei buvo apdovanota už nuopelnus lietuviškai muzikai.

2014 m. gegužės 21 dieną „Antis" Vilniuje koncertavo kartu su „Aerosmith" jų pasauliniame ture „Global Warming Tour". Po savaitės grupė paskelbė gruodžio pabaigoje surengsianti šventinį trisdešimtmečio turą per didžiausias Šiaulių, Vilniaus ir Kauno arenas. Rugpjūčio mėnesį „Antis" išleido savo sėkmingiausią radijo singlą po sugrįžimo – *„Debesys"*, kuriam buvo nufilmuotas vaizdo klipas (režisierius Saulius Baradinskas) ir sukurti ArtG bei DJ Gie remiksai.

Lapkričio 25 dieną „Antis" savo „Facebook" paskyroje pasidalino netikėtu duetu – naujam gyvenimui su Leon Somov ir Jazzu prikėlė savo legendinę dainą *„Nauji metai"*, kuri tapo dideliu hitu radijo stotyse (pasiekė Nr. 5 M-1 Top 40; metiniame tope užėmė 2014 m. Nr. 96 ir 2015 m. Nr. 71), kanaluose „YouTube" ir „Soundcloud". Gruodžio pabaigoje surengtuose „Anties" šou „Zombiai atrieda atidunda!" (režisierius Emilis Vėlyvis) Šiaulių, Vilniaus ir Kauno arenose apsilankė per 16 000 žiūrovų.

2015 metų kovo 11 dieną „Antis" sugrojo solinį koncertą Klaipėdos „Švyturio" arenoje. Birželio pradžioje grupė išleido koncertinį trisdešimtmečio albumą **„Zombiai atrieda atidunda!"** (2CD+DVD), kurį pristatė specialiais kino seansais „Forum Cinemas" kino centruose Vilniuje, Kaune ir Klaipėdoje. Grupė surengė koncertus Klaipėdoje, Alytuje, Jonavoje, Kėdainiuose, Šiauliuose, taip pat pasirodė Karklės ir „Lituanika" festivaliuose. *„Nauji metai"* antrus metus iš eilės tapo populiariausia naujametine daina lietuviškame „iTunes" tope ir sugrįžo į topus kai kuriose radijo stotyse.

2016 metų vasario 16 dieną grupė surengė koncertą Panevėžyje „Cido" arenoje. Balandžio mėnesį paskelbė apie liepos 5 dieną Trakuose įvyksiantį koncertą „Antis" Trakų pilyje". Birželio 22 dieną grupė išplatino pranešimą, kuriuo pranešė, kad koncertas Trakuose bus grupės atsisveikinimo koncertas.

Nariai
------

Dabartinė grupės sudėtis (nuo 2008 m.):

* Algirdas Kaušpėdas (1984.XI – 1990.XI; nuo 2007) – vokalas
* Arūnas Blūšius (1984.XI – 1990.XI; 2007-) – gitara
* Gediminas Simniškis (1986.VII – 1987.III; nuo 2007) – bosinė gitara
* Gintautas Rakauskas (1987.III – 1990.XI; nuo 2007) – bosinė gitara (1987-1990); gitara, programavimas (nuo 2007)
* Vaclovas Augustinas (1987.III – 1990.XI; nuo 2007) – klavišiniai
* Linas Būda (1987.III – 1990.XI; nuo 2007) – būgnai

Ankstesni grupės nariai:

* Petras Ubartas (1985.II – 1990.XI; 2007) – trimitas, gitara

* Gediminas Jurevičius (1984.XI – 1986.VII) – bosinė gitara
* Arūnas Povilauskas (1984.XI – 1987.III) – klavišiniai
* Dalius Cijūnėlis (1984.XI – 1985.XI) – būgnai
* Pavelas Kovaliovas (1985.II – 1990.XI) – saksofonas
* Artūras Luckus (1985.II – 1988.VII) – trombonas
* Vytautas Kublius (1985.II – 1988.VII) – tūba
* Gintautas Kažemėkas (1985.XI – 1987.III) – būgnai
* Andrėjus Smechnovas (1988.VII – 1990.XI) – saksofonai

Kūryba
------

### Studijiniai albumai

* *Antis* – pirmasis grupės albumas (1987 Melodija LP, 2003 Zona Records CD)
* *Ša!* (1988 demo MC, 2003 Zona Records CD)
* *Anties dovanėlė* (1988–1989) – *Ša!* fragmentai ir trečios, nebaigtos įrašų sesijos įrašai (1989 Melodija LP)
* *Ančių dainos –* sugrįžimo su naujomis dainomis po 17 metų albumas *(2007 M.P.3 CD/mp3)*
* *Baisiai džiugu! (2013 M.P.3 2CD/mp3; 2014 LP)*

### Rinkiniai

* *Bjaurioji Antis* (1986) – ankstyvųjų įrašų rinkinys (1994 Zona Records MC)
* *Retas paukštis* (1994) – „Melodijos" neišleistų įrašų rinkinys (1994 Zona Records MC)
* *Geriausios dainos* (1995 ir 2006 Zona Records MC/CD)
* *Kažkas atsitiko* (1985–1986) – ankstyvųjų įrašų rinkinys (2003 Zona Records CD)
* *Dovanėlė* (1988–1989) – trečiojo albumo sesijos įrašai ir koncertinių įrašų rinkinys (2003 Zona Records CD)
* *Visa Antis* (1985–1989) – visų studijinių, dalies demonstracinių ir koncertinių įrašų rinkinys (2003 Zona Records CD)
* *Zuikis Pleibojus –* muzikinės utopijos „Zuikis Pleibojus" rinktinės dainos *(2009 M.P.3 CD/mp3; 2010 LP)*
* 2xANTIS – koncertinis albumas *(2013, M.P.3 2CD+DVD/mp3)*
* Zombiai atrieda atidunda! – koncertas *(2015, M.P.3 2CD+DVD/mp3)*

„Anties" kūriniai buvo išleisti šiuose rinktiniuose albumuose:

* *Lituanika-87* – Tremtis
* *Populiarios Lietuvos diskotekų grupės* (1988) – Neplanuoti augalai
* *Roko maršas per Lietuvą '89* – Lietuvos valstybė
* *Kalėdų ratas* – Nauji metai
* Visų laikų Lietuvos radijo dainos 1926-2006 – Kažkas atsitiko
* *Made in LT (The Best of Lithuanian Music) – Second Edition* (2008) – Mes rimti!
* *Geram žmogui (dainų rinkinys)* (2010) – Aš pasitaisysiu

### Filmai

* Kažkas atsitiko (1986) – vaizdo klipai (1986 LKS VHS)
* Ar jau laikas įnešti Antį? (1988) – dokumentinis filmas (1988 Rusijos TV)
* Paskutinis legendinės grupės koncertas (1996) – Anties orkestro koncerto Vilniuje įrašas (1997 LNK VHS)
* Antis gyva (2003) – koncerto Vilniuje įrašas (2005 Zona Records DVD)
* Rugpjūčio 33 (2008) – Baigiamasis turo „Ančių dainos" koncertas Vilniuje, Katedros aikštėje (2008 M.P.3 DVD)
* Kaip mes žaidėme revoliuciją (2011) – dokumentinis filmas apie Atgimimo ir grupės „Antis" istoriją
* Valentinas už 2rų (2014) – daina „Žaislas"
* Nepatyręs (2014) – daina „Nauji metai"

Taip pat skaitykite
-------------------

* Anties įrašų sesijos
* Roko maršai per Lietuvą

### Nuorodos

|  |  |
| --- | --- |
|  | **Vikiteka: Antis (roko grupė)** – vaizdinė ir garsinė medžiaga  |

* Oficiali interneto svetainė Archyvuota kopija 2004-07-27 iš Wayback Machine projekto.
* Vienas garsiausių grupės kūrinių „Lietuvos valstybė"[neveikianti nuoroda]
* „Anties" dainų žodžiai ir vaizdo klipai
* „Anties" muzikinė veikla 2007–2011 m.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 

| Ž • A • RAntis |
| --- |
|  |
| **Algirdas Kaušpėdas** · **Vaclovas Augustinas** · **Gintautas Rakauskas** · **Linas Būda** · **Arūnas Blūšius** · **Gediminas Simniškis**Petras Ubartas · Pavelas Kovaliovas · Andrėjus Smechnovas · Gediminas Jurevičius · Arūnas Poliviauskas · Dalius Cijūnėlis · Gintautas Kažemėkas · Artūras Luckus · Vytautas Kubilius |
|  |
| Albumai | 
*Antis* · *Ša!* · *Ančių dainos* · *Zuikis Pleibojus* · *Baisiai džiugu!* |
|  |
| Rinkiniai | 
*Anties dovanėlė* · *Bjaurioji Antis* · *Retas paukštis* · *Geriausios dainos* · *Kažkas atsitiko* · *Dovanėlė* · *Visa Antis* |
|  |
| Filmai | 
Kažkas atsitiko · Ar jau laikas įnešti Antį? · Paskutinis legendinės grupės koncertas · Antis gyva · Rugpjūčio 33 · Kaip mes žaidėme revoliuciją · 2xANTIS |

 |